《营居有感》
宋代·周行己

有鹊衔枯枝，往往营其巢。巢成雌卵雏，雏出声嗷嗷。

雌飞雄啄雌，络绎日百遭。咄哉谁使汝，理也不可逃。

旷旷宇宙内，顾奚独汝曹。人生结栋宇，斩木与诛茅。

经营壮有室，耆艾尚勤劳。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。